text: [{"text_idx": "#000002", "text": "Akkuma raajii Yoonaas keessatti bal\u2019inaan ibsame, yeroo namoonni Nanawwee Waaqayyo irratti fincilanii fi gochaan isaanii Waaqayyoon jibbisiisu, Waaqayyo Yoonaasiin, \u201cKa\u2019ii gara Nanawwee magaalaa guddittii sana dhaqi; Hammeenyi isaaniis na dura waan dhufeef ishee irratti lallabi\u201d Jechuun ajaje. Raajii Yoonaas Boqonnaa 1 Lakkoofsa 2. Yoonaas sagalee isaa ol kaasee namoota Nanawweetti sagalee Waaqayyoo yoo lallabu, \u201cSabni Nanawwee Waaqayyoon ni amanan,Soomaf labsii ni baasan, Guddaa irraa kaasee hamma xiqqaattis huccuu gaddaa uffatan. Oduun kun mootii Nanawwee bira gahe. Innis Masara isaarraa bu\u2019ee uffata isaa baafate waaroo gaddaa uffate. Innis daara irra taa\u2019e. Labsii labse. Labsii mootichaa fi bulchitoota Nanawweetti labse. Innis, namaa fi beeyladooni, Horii fi hoolonni bishaan dhandhamuu, dheeduu, dhuguu hin qaban. Namoonni fi Beeyladoonnis uffata gaddaatiin of haa haguugani, iyya guddaadhaan gara Waaqayyootti haa iyyan, Namoonni hundinuu karaa isaanii isa hamaa irraa fi jal\u2019ina harka isaanii irra jiru irraa haa deebi\u2019ani. Akka nuti hin badneef Waaqayyo deebi\u2019ee yoo gaaba ta\u2019ellee eenyutu beeka. Waaqayyos hojii isaanii isa hamaa irraa akka deebi\u2019an arge. Waaqayyos wanta hamaa isaan irratti raawwadha jedhe sana irraa gaabbii galeera malee hin raawwanne.\u201d Raajii Yoonaas 3:5-10"}, {"text_idx": "#000003", "text": "Manni amantaa Ortodoksii Tawaahidoo Itoophiyaatis soomanna namoota Nannawwee kana bu\u2019ura gochuudhan, Waaqni araara isaatiin ummata Nanawwee daawwate nuyis araarsa isaatin dhiifama nuuf godha jechuun labsiidhaan soomaa waggaa waggaan kadhachaa turte. Akka murtee walga\u2019ii guutuu Sinodosii Qulqulluu Guraandhala 26, 2015 ti, Soomni fi kadhannaan Nanawwee kan Fulbaana 1, 2015 xumurame, kadhannaa hafuuraa addaa ta\u2019een nagaadhaan xumurame."}, {"text_idx": "#000004", "text": "Kadhannaa taasifame irrati, Qulqulluuu Paatriyaarkii irraa kaasee hanga Qulqulloota Angafa Phaaphaasotaatti, Luboota, Hayyoota mana kiristaanaa, Tajaajiltoonni fi Amantoonni akka namoota Nanawwee uffata gurraacha uffatan, ganamaafi galgala Kadhannaadhan,guyyaa immoo qiddaaseedhaan, akkasumas wayitaa kadhannaa torban Waaqayyoon sababiin kadhachaa turreef qormaanni Mana Kiristaana keenya irratti dhufe kun baay\u2019ee cimaa waan ta\u2019eefi."}, {"text_idx": "#000005", "text": "Yeroo soomanaa fi gaabbii kana keessatti ijoolleen keenya waamicha abbootii keessanii dhaggeeffattanii,adabbii fi hidhaa isinirra gahu osoo hin sodaatin gurraacha uffattanii ganamaa fi galgala kadhannaa fi soomanaan, guyyaa immoo qidaaseedhaaf mana kiristaana keessattii argamuun, kadhannaa isin Waaqayyoof dhiheesitan dhagahuudhan rakkoo keenyaaf furmaata akka nuuf kennu fi nagaa biyya keenyaaf akka nuuf kennu abdiin keenya cimaa dha. Isinis waamicha mana kiristaanaa dhaggeeffattanii jaalala guddaa amantii keessaniif, tokkummaa fi nagaa biyya keessaniif qabdan waan ibsitaniif, jajjabina nuti arganne osoo isinitti hin ibsin darbuu hin dandeenyu."}, {"text_idx": "#000006", "text": "Gargaarsa Waaqayyootiin, araarsummaa haadha keenya Qulqulleettii Dubroo Maariyaamiin, araarsummaa qulqullootaan, eeggumsa ergamootaatiin, kadhannaa keenya jaalalaa fi tokkummaa guutuudhaan xumurree jirra. Rakkoo keenya boo\u2019aa fi iyyaan waaqa keenyatti himneera. Kana booda rakkinni sun yoo itti fufe illee yeroon gidiraa dheeratus Waaqayyo gidiraa sana keessatti nu jabeessuu fi nu jajjabeessuuf yaada waan qabuuf yoomiyyuu hin raafamnu. Gidiraa kana booda seenaa barreessinee amantaa keenya eegsifnee cimina hafuuraa fi qabsoon ni ceena."}, {"text_idx": "#000007", "text": "Gochi raawwatame dhugaa mana kiristaanaa warra gananii fi mana kiristaana ishee dhugaa gidduutti. Kuni immoo amantii Mana Kiristaanaa Qulqulleettii Seera fi seera bulchiinsaa ishee cabsanii mana phaaphaasota seeraan alaa waan muudaniif. Kanarraa kan ka\u2019e Qulqulluun Sinodoosiin namoota sarbama kana raawwatan Guraandhala 18, 2015, akkaataa heera mana kiristaanaa fi seera mana kiristaanaatiin balaaleffachuun, waldaa mana kiristaanaa irraa adda baase ta\u2019ullee dhimmi kun namoota dhuunfaa osoo hin taane namoota siyaasaa gara jabeeyyii fi hordoftoota amantii birootiin deeggaramaa kan jiru yoo ta\u2019u, Mana kiristaana aarsaa guddaa kafalchiisaa jira."}, {"text_idx": "#000008", "text": "Gochi raawwatamaa jiru jireenya hafurawaa samii fi jireenya foonii lafaa kanaa gidduu waan ta\u2019eef, yeroo gabaabaa kana keessatti kabajaa fi olaantummaa dhaabbataa mana kiristaanaa sarbamee jira. Nageenya dallaa mana amantaa qaamolee hidhatee fi caasa human nageenyaa mootummaattin humnaan weerarameera. Phaaphaasonni bu\u2019uura seeraa tokko malee waggoota dheeraaf kutaa lallabaa keessa jiraatan keessaa caasaa nageenyaatiin ari\u2019amaniiru. Mirgii bilisummaadhan iddoo dha gara iddootti socho\u2019uu isaanii daangeffamee gara Finfinneetti akka deebi deebi\u2019an taasifameera. Gara kutaa lallabaa isaaniitti akka hin deebine dhorkamaniiru. Luboonni fi hordoftoonni Mana Kirstaanas bu\u2019uura seeraa tokko malee seeraan ala mana hidhaa keessatti hidhamaniiru. Reebichi garmalee humnoota nageenyaatiin raawwatameen lubbuu namaa, miidhaa cimaa fi salphaan qaqqabsiiseera. Walumaagalatti humnoota mootummaatiin sarbama mirga namoomaa hamaa isaan irra gaheera."}, {"text_idx": "#000009", "text": "Manni kiristaanaa miidhaa kana hunda irra ga\u2019us, Waaqayyo keenya inni hunda caalaa gara laafessa ta\u2019e, Mana Kirtaana fi biyya keenyaaf furmaata akka nuuf laatu, mootummaanis garaa qalbii isaatti deebi\u2019ee Mana Kiristaana akka kabajuu fi nuuf eegu kara nagaa ta\u2019een, akkuma namooni Nanawwee godhan gurraacha uffannee gadda guutuudhaan gara Waaqa keenyatti akka iyyannu Qulqulluun Siinoodos ajaja nuuf baaseen osoo raawwachaa jirruu, Dabra Sibihaat Mana Kirtaana Qulqulluu Mikaa\u2019eela Shashamanneetti, akka odeeffannoon hanga ammaatti nu qaqqabeetti miseensonni mana kiristaanaa keenyaa 30 ol ta\u2019an, luboota fi tajaajiltoota dabalatee, dallaan akka hin cabsine, manni kiristaanaas namoota Mana kiristaana irraa foo\u2019amanii adda ba\u2019aniin akka hin xuroofne jechuudhan amantii isaaniif wareegama fudhataniiru. Ijoolleen ishee lakkoofsi isaanii hedduun miidhaa cimaa fi salphaan irra gahees yaalamaa jiru. Miidhaa kana hunda boodas namoota du\u2019an sirnaan awwaaluu fi namoota miidhaman haala gahaa ta\u2019een yaaluu hin dandeenye. Wareegamtoonni kun bara cubbuun itti baay\u2019ate kana keessatti hanga du\u2019aatti Mana Kiristaanaaf amanamuudhan Mana Kiristaana fi amantootaaf fakkeenya obsaa waan ta\u2019aniif, Manni Kiristaana yeroo hunda isaan yaadatti. Akkasumas Manni Kiristaanaa du\u2019a, hidhaa fi gidiraa hedduun ijjoollee ishee irra gaha jiru kan ishee gaddisiise ta\u2019us, Qulqulloota Wareegamtoota haaraa dhugaa Kiristaanummaaf ragaa ta\u2019an argachuu isheetiin baay\u2019ee gammaddeetti."}, {"text_idx": "#000010", "text": "Erga soomni jalqabee booda ummanni gara Waaqayyooti akka hin iyyinee fi hin kadhanne gochuuf qaamonni mootummaa seera biyyattii raawwachiisudhaaf itti gaafatamummaadhan fudhatan cabsuudhan, ijoolleen Mana kiristaana ta\u2019an uffata gurraacha uffachuun waajjira seenuu fi waajjira mootummaa keessatti tajaajila argachuu akka hin dandeenye keessattuu mootummaa naannoo Oromiyaa fi waajjiraalee mootummaa federaalaa fi magaalaa tokko tokko keessatti ijoollee keenya gurraacha uffatanii gadda keessa jiran hidhaa fi rakkina gara garaa yommu irra geesisan ragoonni ija isaaniitiin argan nuuf mirkaneessaniiru. Haala kanaan qaamonni mootummaa aangoo isaaniitti fayyadamanii mana kiristaanaa irratti duuluu fi Mana kiristaanaa fi amantoota mana kiristaanaaf tuffii fi jibba guddaa akka qaban hubanna."}, {"text_idx": "#000011", "text": "Gidiraa fi miidhaa mana kiristaanaa irra ga\u2019aa jiru kun bara kana keessatti bakka guddaa kan qabu dha. Yeroon gidiraa fi miidhaan guddaan Mana Kiristaana kun seenaa Mana Kiristaana fi kitaaba Sanksar keessatti galmaa\u2019a. Dhalootaaf ni darba. Yeroon qormaataa kun ni darba. Garuu seenaa kana keessatti yeroo warri dhugaa waliin dhaabbattan maqaan keessan seenaadhaani fi halluu warqeetiin barreeffamu, Mana kiristaana irratti warrii gidiraa hojjettan seenaa keessan hamaa har\u2019a harka keessanniin barreessitanii jirtu."}, {"text_idx": "#000013", "text": "Yeroo Kadhannaa lallabsinu, Mootummaan seera kabajee akka nuuf kabachiisu, Ulfina Mana Kiristaanaa akka nuuf kabajuu, dhimma keessoo amantii keenyaa keessa seenuu dhiisee keessa isaa akka ilaaluf ture. Hanga ammaatti mootummaan, mana kiristaanaa jaarraa hedduuf dhaabbata seeraa qabeettii fi biyyaaf tola oolte dhaggeeffachuu fi rakkoolee isheef furmaata laachu dhiisee, rakkoolee adda addaa irratti uumuu ciminaan itti fufeera. Mootummaan itti gaafatamummaan itti dhagahamee rakkoo ni fura jennee amannus, garuu sirnichi daran jabaachaa dhufuu arguun baay\u2019ee nugaddiseese jira. Keessattuu guyyaa 3 kadhannaa Mana kiristaana keenya labsite sirnaan illee hin xumuramne dhimma nageenyaa yeroo ammaa ilaalchisee qamolee nageenya mootummaa irraa Labsiin uggura hiriira Guraandhala 1, 2015 bahee mootummaan ammallee rakkoo kana furuuf carraaqqii akka hin goone, garuu labsii takkaa fi bara baraaf mana Kiristaana balleessuuf bahe ta\u2019uu cimsinee akka amannu nu taasiseera."}, {"text_idx": "#000014", "text": "1ffaa. Abbootiin amantichaas hiriirri akkasumaan waamaniiru jedhee eerun isaa, Qaamni Mana Kiristaanaa inni dhumaa Sinodoosi Qulqulluun warra balaaleffatee addaan baase hordoftoota amantichaa gochuu qofa osoo hintaane, Qaama seera qabeessaa fi akka abbootii Mana Kiristaanati waamun, ibsa kennuu yaaluun ulfinaa Mana Kiristaana kan tuqu fi kan xureessu akkasumas seeraa fi sirna kabachiisuu dhiise mootummaa warra seeran alaa leellisu ta\u2019uu isaa hubanneerra. Kanaafuu, ibsa seeraan ala mirga mana kiristaanaa keenyaa kan sarbu waan ta\u2019eef manni kiristaanaa Qaamolee nageenya kabachiisan waloo mootummaan kenname hin fudhattu."}, {"text_idx": "#000016", "text": "Yeroo dhiyoo asitti waldaan keenya kan caasaadhaan hoogganamtuu fi ijoolleen ishee sagalee ishee beekanii sirriitti dhaggeeffatan ta\u2019uun isaa osoo beekamuu, kaayyoodhaan, dhaamsolee itti fayyadamni jechootaa isaanii illee kan amantaa ortodoksii ibsu kan hin fakkannen, ergaa sobaa fi jeequmsaa ummata gidduutti uumu kan maxxanfaman ta\u2019uu isaani yoo arginu dhimmichi hammam dhimma siyaasaa hin barbaachisneef oolchuuf barbaadame hubanneera. Barreeffamni seeraan alaa maxxanfame kun Mana kiristaanaa Qulqulleettii keenya akka hin taanee fi gonkumaa ta\u2019uu akka hin dandeenyes isin yaadachiisuu barbaanna."}, {"text_idx": "#000021", "text": "Fakkeenyaaf baroota darban keessa naannoowwan Adda addaatti Kiristaanotni Kiristaanota waanuma ta\u2019an qofaaf adda baafamanii ajjeefamuu, ari\u2019atamuu, gubachuu Mana Kiristaanaa, saamamuu qabeenya Kiristaanotaa, tokko yoo ta\u2019u, Qabeenya ibsama eenyummaa ishee kan ta\u2019an daangaa /qarqaraa/ hanga walakkaatti saamuu fi balleessuu darbees qaamota isaan birootiif tajaajila akka laatu taasifamuun immoo agarsiistuu adda ta\u2019ee dha."}, {"text_idx": "#000024", "text": "Dabalataanis, raawwii Mana Kiristaanaa kana godaansisuu keessatti Qaamota ishee dhimmichaaf itti fayyadamuuf fageenyi deemame dhimmicha baay\u2019isee yaaddeesaa isa taasisa."}, {"text_idx": "#000025", "text": "Isaan Kana Hundumaa iddoo tokkotti yommuu ilaallu Hawaasa idil-Addunyaa fi qaamota birootiif mitii Kiristaanota hundumaaf illee karaa qixatti ifa hin taaneen Mannni Kiristaanaa Godaansa Irra jiraachuu ishee muul\u2019isa."}, {"text_idx": "#000026", "text": "1ffaa. Hawaasni Kiristaanaa hundi keenya Manni Kiristaanaa yeroo kam iyyuu caalaa godaansa irra akka jirtu hubannee akka Abbootii keenya darbanii daandii isaan Godaansa Mana Kiristaanaa simataniin simachuuf qophaa\u2019uu qabna."}, {"text_idx": "#000030", "text": "5ffaa. Yeroo dhiyoo booda diinotni Mana Kiristaanaa Caaseeffama mootummaa fayyadamanii Mana Kiristaanaa keenya karaalee adda addaatiin yeroo miidhaa irraan gahan, Kiristaanota yeroo ajjeesan, fi yeroo qa\u2019ee isaanii irraa buqqisan mootummaan ibsaa kan ture ta\u2019us, garuu, guyyaa tokkoo ifatti ba\u2019ee dhiifama gaafatee hin beeku. Birqabaan, qaamotni biroo qabeenyawwan Mana Kiristaanaa irratti gaaffii seeraan alaa kaasaniif deebii kennuuf deemsa dheeraa taasisuuf fageenya dheeraa deemuun dhiifama yeroo gaafatu ni muul\u2019ata. Kun godaansi Mana Kiristaanaa irratti taasifamaa jiru miidhaa mootummaadhaan irratti taasisfaamaa jiru ta\u2019ee akka fudhatamu taasiseera. Kanaaf, mootummaan godaansi Mana Kiristaanaa irra gahaa jiru dhaabsisuuf gahee isaa akka bahatu waamicha dabarsina"}, {"text_idx": "#000031", "text": "6ffaa. Mootummaan murtiiwwan yeroo murteessu bifa amma muul\u2019achaa jiruun, iyyaa fi mirga Mana Kiristaanaa dhiibaa haqummaas jal\u2019isaa kan deemuu fi godaansi Mana Kiristaanaa irratti taasifamaa jiru dhaabsisuuf gahee isaa kan hin baanee fi hin dhaabsisne yoo ta\u2019e, nageenya dhabuu gahuu fi rakkina dhufuuf itti gaafatamummaa kan fudhatu ta\u2019uu qalbeeffachiisuu jaalanna."}, {"text_idx": "#000032", "text": "7ffaa. Dhuma irrattis Amantoota dhimma kana wajjiin wal qabatee haalota gara fuula duraatti jiraatan hordofaa kan ibsinu ta\u2019uu hubattanii dammaqinaan akka hordoftan isin hubachiisuu barbaanna."}, {"text_idx": "#000033", "text": "\u201cAmma garuu Kiristoos warra du\u2019aniif angafa ta\u2019ee du\u2019aa ka\u2019eera.\u201d 1ffaa Qor. 15:20"}, {"text_idx": "#000034", "text": "Gooftaan keenya Iyyasuus Kiristoos du\u2019a sababa Addaamiin dhufe du\u2019ee barbadeessuuf du\u2019ee awwaalame. Awwaalamee hin hafne; guyyaa sadaffaatti du\u2019a mo\u2019ee jireenya nuuf labsuuf du\u2019aa ka\u2019e. Kabajni Isaaf yaa ta\u2019utii Gooftaan keenya Fayyina namootaaf jedhee fedhii Isaatiin gidiraan hedduun akka irra ga\u2019u, Fannoo irratti akka fannifamu fi du\u2019u akkasumas guyyaa sadaffaatti du\u2019aa akka ka\u2019u duraan dursee Duuka Bu\u2019oota Isaatin \u201cEgaa gara Iyyaruusaaleemitti ni baana; ilmi namaa harka angafoota luboota fi fariisotaatti dabarfamee in kennama; murtee du\u2019aa itti ni murteessu; warra hin amaninittis dabarsanii ni kennu; itti tufus ni rebus ni ajjeesus; guyyaa sadaffaattis ni ka\u2019a.\u201d jedhee itti himuun isaan beeksisee jira. Luq. 18:31-34 Maat. 20:17-19. Raajoonnis waa\u2019ee Kiristoos biyya lafaa irratti gidiraa inni dabarsu fi akka fannifamu, akka du\u2019u fi guyyaa sadaaffaatti du\u2019a injifatee akka ka\u2019u raajaniiru. Ilma namaa Fayyisuuf Gooftaan keenya Fannoo irratti fannifamee raajii Raajotaa raawwatee jira. Isaay. 53:1-12, Daan. 9:25-27"}, {"text_idx": "#000035", "text": "Gooftaan keenya Iyyasuus Kiristoos Qulqulluu Lubbuun Isaa Qulqulluu Foon Isaa irraa erga adda baatee booda Qulqulluun Foon Gooftaa keenyaa kan awwaalame; naannuma Gooftaan keenya itti fannifamee ture lafa biqiltuun marfame iddoo Golgoota jedhamtutti dha. Kan awwaalanis Barattoota Gooftaa kan ta\u2019an Yoosefi fi Niqoodimosi dha. Angoofootni lubootaa fi fariisotni Gooftaa keenya Iyyasuus Kiristoos guyyaa sadaffaa isaatti du\u2019aa ni ka\u2019a jedhanii waan sodaataniif gara Philaaxoos deemuun \u201cYaa gooftaa namni kun yeroo lubbuun jirutti guyyaa sadaffaa booda Nan ka\u2019a jedhee dubbatee jira. Kanaafuu barattoonni Isaa halkan deemanii akka Foon Isaa hatanii uummataan \u201cIlaalaa Gooftaan du\u2019aa ka\u2019eera\u201d jedhanii uummata akka hin jeeqneef; Dogongorri boodaa dogongora duraa caalaa badduu akka nutti hin taane; awwaala Isaa hamma guyyaa sadiitti akka eeggamu ajaja dabarsi\u201d jedhaniin. Philaaxoosis \u201cEegdotaan awwaalicha eegsisaa!\u201d jechuun deebiseef. Eegdota cimoo ta\u2019an filuun amma guyyaa sadii akka awwaalicha eegan ajaja dabarsan. Isaanis gara awwaalichaa deemuun dhagaa guddaan awwaalcha irra kaa\u2019ame irratti mallattoo isaanii gochuudhaan akka hin jijjiramne sodaatanii eegaa turan. Maat. 27:62-67. Jireenya kan namaaf hiru Waaqni jiraataan Kiristoos du\u2019ee guyyaa sadii fi halkan sadii awwaala keessatti awwaalameetu ture. Nuuf jedhee Xoofoo du\u2019aa dhugee guyyaa sadii fi halkan sadi awwalamee akka turu duraan dursee dubbatee ture. Kunis warra aangoo du\u2019aa fi awwaalchaa keessa turan hundaaf mallattoo Fayyina jireenyaa isaanif akka ta\u2019uufi dha. Gooftan keenya barumsa Isaa yeroo barsiisaa turetti, barreessitoonni fi fariisootni tokko tokko \u201cYaa Barsiisaa keenya Si irraa mallattoo arguu barbaadna\u201d jedhanii gaafatan. Inni garuu, deebisee \u201c Dhalli sagalgaltuu fi hamtuun mallattoo barbaada; mallattoo Raajaa Yoonasin ala mallattoon biraa hin kennamu. Yoonas garaa qurxummii keessa guyyaaa sadii fi halkan sadi akkuma ture akkasuma Ilmi Namaa (Kiristoos) garaa lafaa keessa guyyaa sadii fi halkan sadi ni bula.\u201d ittin jedhe. Ni raawwates. Maat. 12:38-39"}, {"text_idx": "#000036", "text": "Gooftaan keenya Iyyasuus Kiristoos erga du\u2019e booda Qulqulluu Foon Isaa Yoosefi fi Niqoodimoos huccuu Qulqulluun seera Kafanuu Kadhannaa Kakuutiin deeggarameen kafananii gara awwaalaatti fudhatan. Waaqummaa Isaatin samii fi lafa irratti iddoo hundumaatti guutuu ta\u2019ee kan argamu; Waaqummaa Isaatiin foon Qulqulluu kan uffate Inni guyyaa sadii fi halkan sadi awwaala keessa yeroo turetti qaama lubbuu Isaatiin gara si\u2019oolitti deemee lubbuu achi keessatti cunqurfamaa, gidirfamaa turan bilisaa baasee jira. Ilmi Waaqayyoo Kiristoos foon Isaatin yeroo awwaala keessa turetti guyyaa sadii fi halkan sadiif Waaqummaa Isaatiin Abbaa Fi Afuura Qulqulluu wajjin takka illee osoo adda hin ba\u2019in addunyaa bulchaa ture. Barumsa kanaan wal qabatu ilaalchisee sirritti ibsuuf abbootii Mana Kiristaanaa Ortodoksii walakkeessa jaarraa afraffaa kan turan phaaphaasii biyya Iskindiriyaa kan ta\u2019an Qulqulluu Eraaqlis kan barsiisan keessaa \u201cGooftaan koo, Uumaan koo Si\u2019ii dha. Addunyaa dursitee kan jiraachaa turte, har\u2019as kan jiraattu Si\u2019ii dha. Kan samii irraas Si\u2019ii dha. Kan lafa irraas Si\u2019ii dha. Samii irratti Abbaa fi Afuura Qulqulluu wajjin tokko taatee kan jiraattu si\u2019ii dha. Adduunyaan kun osoo hin uummaminii jalqabee Teessoo Waaqummaa irra kan ture si\u2019ii dha. Ammas muka fannoo irratti kan fannifame si\u2019ii dha. Foonin rakkoo fi dhiphina kan fudhatte si\u2019ii dha. Abbaa fi Afuuraa Qulqulluu wajjiin tokko ta\u2019uu keetiif du\u2019a kan hin qabne si\u2019ii dha. Nu waliin tokko ta\u2019u keetinis fedhii keetin kan duute si\u2019ii dha. Awwaala keessas kan bulte si\u2019ii dha. Ergamaa Kee Qulqulluu Kiruubeel irra kan jirus si\u2019ii dha. Warra du\u2019an wajjiin awwaala keessa kan bultes si\u2019ii dha. Dhiphinaa fi du\u2019aa keetin fayyinni nuuf kenname. Warra du\u2019an wajjinis kan lakkaawwamte Si\u2019ii dha. Warra du\u2019anifis ka\u2019umsaa kan kennuuf Si\u2019ii dha. Guyyaa sadii fi halkan sadi awwaala keessa kan bulte Si\u2019ii dha. Waaqummaa Keetin kan hin qabamne foonumma dadhabuun Jechi Qaamawaa Waaqayyoo Si\u2019ii dha.\u201d Kitaaba Amantaa Abbootaa Boq. 48:10"}, {"text_idx": "#000037", "text": "Gooftaan keenya du\u2019a mo\u2019ee akka ka\u2019u deddeebisee akkuma barsiise guyyaa sadii fi halkan sadi boolla awwaalchaa keessa erga ture booda du\u2019a injifatee ka\u2019eera. \u201cAkkuma dubbate Ka\u2019eerati as hin jiru.\u201d Maat. 28:6 Gooftaan keenya Iyyasuus Kiristoos guyyaa sadii fi halkan sadi boolla awwaalchaa keessa turee du\u2019a injifate ka\u2019e yeroo jennu; Kabajni Isaaf yaa ta\u2019utii Gooftaan keenya guyyaa jimaataa erga Fannoo irratti fannifame guyyaa walakkaa ta\u2019ee osoo jiruu aduun ifaa dhorkatte, guyyaan ni dukkanaa\u2019e. Akka aadaa lakkoofsa Ibrootatti dukkannii fi ifni walitti guyyaa tokko dha. Akka aadaa lakkoofsa Ibrootaatti halkan guyyaa darbes jirus dabalee waan lakka\u2019amuuf guyyaa jimaataa hanga walakkeessa sa\u2019aatii jahaatti ifa ture walakeessaa sa\u2019aatii sa\u2019aatii jahaa hamma sagalitti dukkana ture halkan jedhamee lakkaawama. Itti aanes sa\u2019aatii sagalii hamma lixa biiftutti deebisee aduu waan baatef guyyaa; Gaafa jimaata halkan walitti akka guyyaa tokkotti lakkawama. Guyyaa sanbataa immoo guyyaa fi halkan dilbataa guyyaa tokko dha. Walumaagalattii, guyyaan jimaataa akka guyyaa lamaatti fudhatamuu fi guyyaa sanbata fi halkan sabata wajjin Guyyaa sadaffaatti Gooftaan keenya du\u2019aa ka\u2019e jennee amanna. Ni barsiifnas."}, {"text_idx": "#000041", "text": "Ilmi Waaqayyoo Kiristoos aangoo Isaatin du\u2019aa ka\u2019uu akka danda\u2019u dursee dubbatee ture. \u201cMana Qulqulluuummaa kana diigaa; Anis guyyaa sadaffaatti isa nan kaasa.\u201d Yoh. 2:19-22 jechuudhaan iccitiidhaan isaanitti himaa ture. Icciitii kana ilaalchisee Beektootni Abbootiin Mana Kiristaanaa karaa nuu galuu danda\u2019uun babal\u2019isaanii barressanniru. Fakkeenyaf beektota keessaa tokko kan ta\u2019e Qulqulluu Qeersos Biyya Iskindiriyaa akkasiitti barreesse \u201cNuti Waaqayyoo Abbaan qaama Isaatin qaama irraa Amalummaa Isaatin amala Isaa irraa kan dhalate; Amalummaa Isaatin jiraataa akka ta\u2019e ni dubbanna.\u201d (Amantaa Abbootaa 70:6). Gooftaan keenya Iyyasuus Kiristoos gidiraamuu fi dhiphina Fannoo Isaa dursee du\u2019a mo\u2019ee du\u2019a keessaa aangoo fi humna isaatin akka ka\u2019u ibsuuf \u201cMana Qulqullummaa kana diigaa, Anis guyyaa sadaffaatti isa nan kaasa.\u201d yeroo jedhee dubbatutti Ayihuudonni immoo \u201cMana Qulqullummaa kana ijaaruuf waggaa afurtamii jaha nutti fudhate Ati immoo guyyaa saditti deebistee akkamitti kaastaa?\u201d jechuun deebisanii gaafatani. Ayihuudonni kana jedhanii kan dubbataniif kabajni Isaaf yaa ta\u2019uti Gooftaan keenya Iyyasuus Kiristoos kan dubbate waa\u2019ee Mana Qulqullummaa isaanin ijaaramee itti fakkaatee waan tureefi dha. Gooftaan keenya Iyyasuus Kiristoos garuu kan dubbateef waa\u2019ee du\u2019ee du\u2019aa ka\u2019uu Isaa ture. Gooftaan keenya Iyyasuus Kiristoos du\u2019aa ka\u2019uu isaatin booda jireenya fi Du\u2019aa Ka\u2019umsi nuuf kennameera. \u201cKa\u2019umsi fi jireenyi Ana dha anatti kan amanu yoo du\u2019e ille bara baraan ni jiraata.\u201d Yoh. 11:25, \u201cJecha Koo kan dhaga\u2019u isa Ana ergettis kan amanu jireenya bara baraa qaba; du\u2019aa gara jireenyaatti kan cee\u2019e dha malee itti hin murtaa\u2019u.\u201d Yoh. 5:24 jechuun du\u2019aa ka\u2019uu fi jireenya bara baraa mirga ittiin dhaaluu dandeenyu nuuf kennee jira. Keessumattuu Gooftan keenya du\u2019a injifatee du\u2019aa ka\u2019uun angafa ta\u2019ee ilma namaaf Du\u2019aa Ka\u2019uumsa labse. \u201cAmma garuu Kiristoos warra du\u2019aniif hangafa ta\u2019ee du\u2019aa ka\u2019eera. Duuti karaa namaa tokkoon dhufe; Du\u2019aa Ka\u2019uumsis karaa namaa tokkoon ta\u2019eera. Hundumtuu karaa Addamiin akkuma du\u2019e karaa Kiristoositiin jiraataa ta\u2019e.\u201d 1ffaa Qor. 15: 20-23. Angafa ta\u2019ee du\u2019aa akkuma ka\u2019e humna Isaatiin jiraattota akka nu taasisu jaalala isaa nuuf haa ta\u2019u."}, {"text_idx": "#000042", "text": "Galanni Waaqayyoof haa ta\u2019u. Ameen!"}, {"text_idx": "#000043", "text": "Sooma Gooftaa kan jennu kun Sooma labsii torban Mana Kiristaanaa Ortodoks Tawaahidoo keessaa isa tokko dha. Sooma Gooftaa kan jedhames Gooftaan keenya Iyyasuus Kiristoos samii irraa bu\u2019ee foon keenya uffatee addunyaa kana irratti yeroo deddeebi\u2019utti waan soomeef yoo ta\u2019u, Sooma Guddichaa kan jedhame immoo sooma Gooftaan ofii soome waan ta\u2019ee fi yeroo dheeraaf kan soomamu waan ta\u2019efi dha. Somni kun maqaalee biroo garaa garaanis ni waamama"}, {"text_idx": "#000050", "text": "Gooftaan keenya Iyyasuus Kiristoos eega harka Yohannisitti cuuphamee booda hojiisaa jalqabaa kan taasifate sooma dha. Nutillee jalqaba hojii keenya hundaa sooma akka taasifannu barumsa fi fakkeenya guddaa nuuf ta\u2019eera. Gooftaan keenya Iyyasuus Kiristoos sooma kana irraa kan fayyadamu waan tokko osoo hin qabaatiin kan soome yoo ta\u2019u, nuti immoo faayidaa guddaa kan irraa argannu waan ta\u2019eef soomuu qabna. Abbootiin keenya Duuka Bu\u2019oonni illee eega Gooftaan keenya gara samiitti ol ba\u2019een booda hojii isaanii jalqabuun dura soomaan eegalani. Gooftaan keenyas Duuka Bu\u2019ootni Isaa yeroo Inni isaan irraa adda bahu akka sooman dubbateera. Maat 9:15. Gooftaan keenya Iyyasuus Kiristoos guyyoota afurtama kawaala Qorontositti yeroo soomu sanatti qormaanni seexana irraa Isaaf dhiyaatee ture. Hoogganaa biyya lafaa kanaa kan ta\u2019e seexanni Gooftaa keenya Iyyasuus Kiristoosiin cubbuuwwan gurguddoo kan ta\u2019an sadiin qoreera. Maat 4:1-10. Qorumsi kunneenis, tokkooffaan Nyaataa, \u201cboolofneerraa waan ta\u2019eef dhagaa kana daabboo taasisi yeroo jedhuun namni sagalee Waaqayyootiin malee nyaata qofaan hin jiraatu\u201d jedhee deebiseefii injifate. Lammaaffaan Oftuulummaadha, \u201cSeexannis akkana jedheen Waaqayyoo miila kee akka gufuun hin dhoofneef Ergamoota isaa siif erga waan ta\u2019eef iddoo kana irra gadi darbatami ittiin jedhe, Gooftaan garuu garmalee Waaqa kee hin eeggatin kan jedhus barreeffameera\u201d jedhee injifate. Sadaffaan qabeenya ykn maallaqa jaalachuudha, \u201cSeexannis Gooftaa gara idoo ol dheera ta\u2019eetti ol baasee kuftee yoo naaf sagadde addunya kana guutuu siifan kenna jedheen, Gooftaanis Waaqayyo Waaqa qofaaf sagadi kan jedhu barreeffameera\u201d jechuun deebiseefii of irraa gaggeesse. Gooftaan Keenyis qormaatilee seexanni fide hunda injifatee nutis karaa ittiin qoruumsa seexanaa ittiin injifannu nu barsiise."}, {"text_idx": "#000051", "text": "Sooma guddicha jennee inni soomnu kun guyyoota 55 qaba. Gaaffiin as irratti ka\u2019u tokko Gooftaan keenyi guyyoota afurtama yoo soome nuti guyyoota 55 maaliif soomna kan jedhu ta\u2019a. Sooma Gooftaa dura torbeen inni jalqabaa sooma Hirqaal jedhama. Torbeen guyyoota afurtama booda jiru ammoo torbee gidiraa (\u1230\u1219\u1290 \u1215\u121b\u121b\u1275) jedhamee soomama. Torbee kanattis amantootni hundi Mana Kiristaanaatti argamanii sagadaa fi galataan Waaqayyoon kabaju. Kanaafuu, torbeen lamaan (guyyoonni 15) yoggu keessaa hir\u2019atan guyyoota 40 ni ta\u2019a. Gama biraan ammoo guyyoota Sanbataa fi Dilbataa yammuu keessaa hirisnu (guyyoota kanneenitti firiiwwan beeladaa irraa soomna malee nyaata biroo waan hin soomneef), guyyoonni guutummaan soomaman 40 ni ta\u2019u."}, {"text_idx": "#000053", "text": "Gooftaan keenya guyyoota afurtama kan soome sababootni isaa baay\u2019ee yoo ta\u2019anillee barumsaaf fakkeenya tokko haala armaan gadiin haa ilaallu."}, {"text_idx": "#000054", "text": "Fakkeenya Raajotaati Raajotni kan akka Musee guyyaa fi halkan afurtama soomee seera Oritii akkuma hojjete (Ba\u2019uu 34:28), Gooftaan keenyas guyyoota afurtama soomee seera ishee gaarii seera Wangeelaa hojjeteera. Seera Isaa kessattis hojii hunda dura soomee seera jalqabaa sooma taasise. Museen guyyoota afurtama soomee akkuma Israa\u2019elota biyya Misiraa irraa baase, Innis namoota si\u2019ool irra kan baasu waan taeef. Abbootiin raajotni guyyaa afurtama waan soomaniif Innis kana irraa hiri\u2019see yookiin itti dabalee yoo soome warreen Kakuu Duraa Seera ishee gaarii kan taate wangeela hin fudhannu akka hin jenneef guyyoota afurtama soome. [1]Eeliyaasis guyyoota afurtama soomee gara Gannataatti fudhatameera. Isinis yoo soomtani Gannatatti ni galtu jechuudhaaf guyyota afurtama soome. Raajichi Hizqieel cinaacha isaa tokkoon guyyoota afurtama ciisee Cubbuu uummata Yihuudaaf akkuma kadhate (Hiz.4:6)[2] isinis yoo soomtan yeroo dhufaatii Gooftaa du\u2019a keessaa kaatanii kabaja argattu jechuudhaaf. Raajichi Izraa Suutu\u2019eel (13\u136523-25) guyyoota afurtama soomee kitaabota barreessiseera. Isinis yoo soomtan icciitiin isiniif mul\u2019ata jechuudhaaf.Addaam mucummaa Sillaasee guyyaa afurtamatti argate dhabee waan tureef, mucummaa addaamiif akka deebisuuf dhufe agarsiisuuf guyyoota afurtamaaf soome. Kufalee 4:9Ilmaan namaa gadameessa hadhaatti guyyaa afurtamaffaatti fakkii namummaa kan argatan yookin boca namaa kan qabatan waan ta\u2019eef, ilmaan namaa hundaaf beenyaa akka ta\u2019e muli\u2019suuf soome."}, {"text_idx": "#000055", "text": "Sanbatawwan sooma kanaa saddeettan akka armaan gadiitti moggaasa mataa mataa isaanii qabu!"}, {"text_idx": "#000058", "text": "Nutis sooma kana akkamiin soomuu akka qabnu Manni Kiristaanaa keenya seera nuuf keesseetti. Soomni kun kabaja guddaan kan soomamu dha. Sooma kana keessatti ayyaanni kamiyyuu nyaataa fi dhugaatiidhaan hin kabajamu. Sababni isaas yeroon isaa yeroo itti foon keenya gammachiifnu waan hin taaneefi dha. Yeroo kanatti gidiraa Gooftaa keenyaa yaadachuun sagadaa fi kadhannaadhaan kan dabarsinu dha. Abbaan ogummaa Solomoon kitaaba isaa lallabaa 3:1-8 irratti akkuma katabee kaa\u2019etti wanti hundinuu yeroo fi waqtii itti hojjetamu ni qaba."}, {"text_idx": "#000059", "text": "Yeroo sooma kanatti namni kiristinnaa kaasisuu fi ayyaana dhalootaa kabaju hundi sirni isaa qofa mana Kiristaanaatti akka raawwatamuu, nyaataa fi dhugaatii qoopheessanii affeeruun garuu akka hin malle abbootiin keenya kitaaba Haqa Moototaa (\u134d\u1275\u1210 \u1290\u1308\u1235\u1275) boqonnaa 15 irratti seera kaa\u2019aniiru. Sababa beekamaa (Abbaan gaabbii itti amane) malee sooma kana namni hin soomne yoo jiraate, luba yoo ta\u2019e lubummaa isaa irraa akka haqamu, amanaa yoo ta\u2019e immoo tokkummaa Kiristaanotaa irraa adda ba\u2019uu akka qabus murtaa\u2019eera."}, {"text_idx": "#000060", "text": "Sooma Gooftaa keenyaa kana Inni akka nuuf fakkeenya ta\u2019uuf, hojjetee hojjedhaa jechuuf waan soomeef, nuti immoo eebba foonii fi eebba lubbuu argachuuf akka abbootiin keenya nuuf kaa\u2019anitti seera isaa hordofnee soomun nurraa eegama. Yeroo kanatti namootaaf waan gaarii akkaa hojjenne, warra beela\u2019an beela baasaa, warreen dheebotan dheebuu baasaa, warreen huccuu hin qabne daara baasaa, haala kanaan dabarsuu qabna. Yeroo kana jennutti immoo wantoonni kun yeroo soomaa qofa kan barbaachisanidha jechuu miti. Keessumattuu yeroo soomnu immoo cimsuu qabna jechuudha malee."}, {"text_idx": "#000061", "text": "Akkuma qulqullichi Yaareed jedheetti qaamni keenya hunda cubbuu irraa lagachuu qaba. Afaan keenyi waan gadhee dubbachuurraa, gurri keenyi waan gadhee dhagahuu irraa, miilli keenyi gara bakka gadhee deemuu irraa, harki keenyi wanta yaraa ta\u2019e hojjachuu irraa fi ijji keenya wanta hin malle ilaaluu irraa lagachuu qaba. Kana qofa osoo hin ta\u2019iinis wantoota hamaa ta\u2019an irraa akkuma of qusanne, wantoota gaarii immoo hojjechuu qabna."}, {"text_idx": "#000062", "text": "Sooma kana soomnee akka eebba argannu gargaarsi Gooftaa keenyaa, kadhannaan qulqulloota nurraa adda hin bahiin. Ameen!"}, {"text_idx": "#000063", "text": "\u201cAkka Fayyinuuf ka\u2019iitii gara Waaqayyootti nuuf kadhadhu.\u201d (Yoon. 1:6)"}, {"text_idx": "#000065", "text": "Waaqayyoon tajaajilaa Isaa Raajicha Yoonas kana dhaloota Gooftaa keenya Iyyasuus Kiristoosiin dura bara 1612 gara namoota Nanaweetti erguun cubbuu isaanii dhiisanii gara Waaqayyootti akka deebi\u2019an; kana ta\u2019uu baannaan akka isaan adabu barsiiseera. Namoonni biyya Nanawee jeedhamtu kana keessa jiraachaa turan Waaqayyo akka malee gaddisiisan illee Inni samii irraa abidda roobsee magaalittii bakakkaan gaggaragalchuu fi hawaasicha labooba abiddaatiin adabuu osoo danda\u2019u arjummaa Isaatiin carraa gaabbii akka argatan taasiseera. Waaqni \u201cHammeenyi isaanii fuuldura kootti waan dhufeef ka\u2019iitii gara magaalaa guddittii Nanawee deemi; sagalee koos isaaniif lallabi.\u201d jechuun Raajicha Yoonaas ergeefii ture. Yoon. 1:2. Yoonaas garuu, ergaa Waaqayyoo dhiisee Waaqayyoo jalaa baqachuuf gara biyya Tarsees jedhamtutti dooniin imaluu jalqabe. Osoo deemaa jiruu Waaqayyoon bubbee cimaa ta\u2019een doonii inni yaabbatee ture akka raafamtu taasise. Namoonni isa waliin turan hundi naasuu fi dhiphina ol\u2019aanaan qabamani. Rakkinni hamaan kun isaan keessaa sababa eenyuutiin akka itti dhufe baruuf carraa buusanii Raajicha Yoonas irratti bu\u2019e. Haala isaa yoo gaafatan Inni Waaqa samii, dachee fi garba uume kan waaqeffatu akka ta\u2019ee fi Waaqa jalaa bahuuf baqachaa akka jiru itti hime. Isaanis \u201cYaa Waaqayyoo, lubbuu nama kanaaf jecha nu hin balleessin; Ati akka jaalatte godhi.\u2019 jechuun ennaa garbatti isa gatan bubbeen cimaan doonii isaanii raasaa ture battalumatti dhaabate; nagaan karaa isaanii deemaniiru. Waaqayyoon Raajichi Yoonaas yeroo garba keessatti gatamee irraa eegalee guyyoota sadii fi halkan sadiif garaa qurxummii guddaa keessa akka turu erga taasisee booda gara lafaatti akka isa tufu taasiseera. Yoonaas garaa qurxummii guddichaa sana keessatti gaabbee Waaqayyo kadhataa waan tureef akka qurxummichi lafa irratti isa tufeen gara Nanaweetti deemee ajaja duraan baqatee deeme akka raawwatu irra deebiin ajajamee namoota Nanaweef \u201cGuyyaa sadi keessatti Nanaween akka gaggaragaltu\u201d lallabeera. (Yoon. 2:.2-10; 3:1- 4)"}, {"text_idx": "#000066", "text": "Namoonni Nanawee battaluma dubbii Waaqayyoo dhagahaniin Waaqayyo amananii cubbuu raawwataniif ni gaabbani. Raajii Yoonaas 3:5- 9 irratti \u201cNamoonni Nanawees Waaqayyo ni amanani, soomas ni labsan, guddaa xiqqaa otoo hin jenne hunduu gadda guddaa keessatti ni kufan. Odeefannoon kunis gara Mootii Nanawee akkuma qaqqabeen teessoo mootummaa isaa irraa ka\u2019ee uffata kabajaa isaa baafachuun gadda guddaan liqimsamee daaraa irras ni taa\u2019e. Nanawee keessatti \u201cNamoonni fi beelladoonni biroon waan tokko akka hin sooranne, akka hin bobbaane, bishaanis akka hin dhugne, namoonnii fi beelladoonnis haa gaddan, gara Waaqqayyoottis waliin haa iyyan, namoonni hundi karaa hammeenyaa fi cubbuu irraa haa deebi\u2019an. Waaqayyoon akka nuti hin banne nuu haa qajeelchu, dheekkamsa Isaa kana irraa yoo nuuf deebi\u2019e eenyutu beekaa?\u201d jedhamee barreeffameera. Guddaa xinnaan isaanii hundi gocha hammeenya isaanii isa Waaqayyo mufachiise gaabbanii dhiisuun guyyoota sadiif soomanii cubbuu isaaniif dhiifama kadhataniiru. Waaqayyoon abbaan keenya Inni jaalalli, dhiifamni fi arjummaan Isaa daangaa hin qabne kan Kadhannaa namaa isa haala sirrii ta\u2019een dhiyaatee fi kan abbichaaf fayyadu hin dhoowwanne cubbuu fi hammeenya isaanii irraa akka deebi\u2019an hojii isaanii ilaalee gocha hamaa irratti raawwachuuf dubbatee ture irraa ni deebi\u2019eef. Yoon. 3:10"}, {"text_idx": "#000068", "text": "Kakuu Haaraa keessas, soomni seera nam-tolchee osoo hin taane Fayyiisaan keenya Iyyasuus Kiristoos ofuma Isaa bara Namoomaa (\u1225\u130b\u12cc) biyya lafaa kana irra turetti hojii Isaa isa jalqabaa taasisee seera raawwatee dha. Maat. 4: 2, Luq. 4:2 Akkasumas, afuurri seexanaa nama qabatee rakkisaa jiraatu illee soomaan kan dhabamsiifamu ta\u2019uu Fayyisaan keenya dubbateera. Maat. 17:21, Maar. 9:2 Haala kanaan soomii soomaa hidhaa seexanaa harkaa bahuun nuuf kennaa guddaa fi humna keenya dha."}, {"text_idx": "#000070", "text": "Kana hubachuun Qulqulleettiin Manni Kiristaana Ortodooksi Tawaahidoo keenya ijoolleen ishee jireenya Afuurawaa isaanii akka gabbifatan, fedhii foonii irra fedhii lubbuuf bitamuu fi buluu akka isaan dandeessisu sooma torba labsitee jirti. Akkaataa sirna Mana Kiristaana keenyaatiin soomiin nuti soomnu torba yoo ta\u2019an, isaan keessa tokko mata duree barreeffama /barumsa/ kanaa irratti kan caqafame Sooma Nanawee kan jedhamuu dha. Moggaasni maqaa sooma kanaa kan dhufes magaalaa Nanawee jedhamtu irraa ti. Namootni magaalaa kanaa ajaja Waaqayyoo diiguudhaan, dheekkamsa sababa cubbuu isaaniitiin itti dhufe jalaa bahuuf kan soomanii Waaqa isaanii ittiin kadhatani fi dhiifama ittiin argatanii dha. Nuyis yaadannoo isaaniitiin akka isaanitti cubbuu keenyaaf dhiifama argachuuf fi dheekkamsa Waaqayyoo jalaa bahuuf jecha kan soomnu dha."}, {"text_idx": "#000072", "text": "Namoota Yoonaas waliin doonii keessa turan irraa gaafa qorumsaa fi dhiphinaa Waaqayyo kadhachuun fala kan argannu ta\u2019uu, Yoonaas irraa; Waaqayyoo jalaa dhokachuu fi miliquun eessattuu kan hin danda\u2019amne ta\u2019uu. Balleessaa ofii amananii fala rakkicha hiikuu danda\u2019u fi raawwachuun dhugaaf jiraachuu malee namoota birootti quba qabuun furmaata ta\u2019uu kan hin dandeenye ta\u2019uu, (keessattuu Yoonas balleessaa isaa amanee akka garbatti isaa gatanii isaan garuu badii irraa akka oolan of irratti murteessee hojii irra oolmaa isaas mormii tokko malee fudhachuun isaa).Uumamni hundi Waaqayyoof kan ajajamu ta\u2019uu fi Waaqayyoof wanti dadhabamu akka hin jirre.Waaqayyoon cubbuu keenyaan otoo nu hin balleessin dura carraa gaabbii kan nuuf kennu ta\u2019uu fi yoo gaabbiin gara Isaatti deebine araaraa fi dhiifama Isaatiin kan nuuf deebi\u2019u ta\u2019uu.Jiraattoota magaalaa Nanawee irraa; Waaqayyoo fi dubbii Isaa dhagahuu, amananii fudhachuu fi jecha Waaqayyootiin of-ilaalanii balleessaa ofiitti gaabbuu, cubbuu hojjachuu lagachuu, soomaa fi kadhannaan Waaqayyoo irraa dhiifama argachuun akka danada\u2019amu dha."}, {"text_idx": "#000073", "text": "Soomni mallattoo hawwaasa gara Waaqayyootti deebii\u2019ee dha. \u201cWaaqayyoon laphee guutuun soomaan, boo\u2019anii fi iyyaan gara kootti beebi\u2019aa, jedha.\u201d Iyyu. 2:12 jechuun Waaqayyoon akka ajajeetti Qulqulleettiin Manni Kiristaana keenya Ortodoksi Tawaahidoon hordoftoota ishee akka sooman taasisuun ajaja Waaqaa hojii irra ni oolchiti. Qulqulleettiin Manni Kiristaana Ortodoksi Tawaahidoo akkaataa Waaqayyo Ol\u2019aanaan raajaa Isaa Iyyu\u2019eel irra bulee \u201cTsiyoon gubbaatti faaggaa afuufaa; soomis labsaa\u201d jechuun barsiiseen sooma ni labsiti. Iyyu. 2:15"}, {"text_idx": "#000074", "text": "Kabajamtoota maatii Kiristoos, seenaa kana kan kaafneef akka jiraattota magaalaa Nanawee hammeenyaa fi cubbuu nu balleesuudhaaf nu marsee jiru irraa Waaqayyoon akka nu baraaru, soomaa fi kadhannaa gaabbiin deegarameen jabaachuu fi cimanii jiraachuun ala fala biraa kana caalu kan hin qabne ta\u2019uu waan irraa barannufi dha. Soomni kennaa Waaqayyoo akka rakkinaa, dhiphinaa fi balaa jireenya biyya lafaa kana irratti nu qunnamee fi nu quunnamu jalaa ittiin baanu nuuf qopheesse ta\u2019uu isaa hubannee sooma kana irraa bu\u2019aa argachuu qabnu argachuudhaaf amannee kadhannaa godhachuu qabna. Falli rakkinaa fi dhiphina keenya keessaa ittiin baanu madda rakkichaa irratti kan bu\u2019uureeffame yoo ta\u2019e qofa rakkinichi hiika kan argatu waan ta\u2019eef murtiin irra geenyu fi tarkaanfiin fudhannu fedha /yaada/ Waaqayyootti kan fuulleeffate ta\u2019uu akka qabu irraa barachuu qabna."}, {"text_idx": "#000075", "text": "Kanaaf, namni yoomiyyuu taanaan akka raajicha Isaayiyyas irra bulee Waaqayyoon dubbate \u201cKaraa keenya karaa Waaqayyoo, yaada keenyas yaada Waaqayyoo\u201d waliin walsimsiisuudhaan amantaa keenya ishee dhugaa taate cimsachuu qabna. Doonii jireenyaa kan taate Mana Kiristaanaa keenya keessatti diina nu qoraa jiru seexana irraa bilisa ni taana. Akkuma beekamu dooniin dhugaan yoomiyyuu qorumsa irraa hin fagaattu. Kanaaf, dooniin Gooftaa fi Fayyisaa keenya Iyyasuus Kiristoos baattee deemaa turtee fi jirtu qorumsa cimaadhaaf saaxilamtee kan jiraattu yoo ta\u2019u, dooniiwwan biroon Gooftaan keenya keessa hin turre waan dhugaa baatanii deemaa hin jirreef osoo rakkoon isaan hin muudatin waan nagaadhaan deemaa turan fakkaatu. (Maat.14: 14- 36.) Barri kunis yeroo dooniin keenya dhugaan fi Qulqulleettiin Mana Kiristaanaa keenya jeequmsaan raafamaa jirtu waan ta\u2019eef doonii biroo jijjiiruudhaan lubbuu ofii galaafachuu /balleessuu/ otoo hin taanee akka Duuka Bu\u2019oota Gooftaa keenyaa gara abbaa dooniichaatti iyyachuu qabna. Yeroo nuti gaabbinee gara Waaqayyootti deebiinu Waaqayyoos gara keenyatti deebi\u2019u, uumamni hundi gara keenyaatti ni deebi\u2019a. Kunis yoo nuti Waaqaayyoof bitamne uumamnii hundi akkuma nuuf ajajamu; yoo nuti Isaaf bitamuu dhiisne garuu wantoonni hundi too\u2019aannoo keenyaan ala akka ta\u2019an kan agarsiisuu dha. Falli rakkoo ilmaan namaa Waaqayyo Isa homtuu Isaaf hin dadhabamne qofa hunduu harka Isaatti kan jiru waan ta\u2019eef akka Yoonaasii fi namoota Nanawee balleessaa keenya amannee, hammeenya keenya dhiifnee, qalbii jijjiirrannee, soomaa fi kadhannaan Waaqayyoo waliin araaramuu qabna."}, {"text_idx": "#000076", "text": "Hanqinni Yoonaas innii guddaan gara Waaqayyo isa ergetti deemuu dhiise gara hin ergamneetti deemuu isaa ti. Barsiistoonni baayyeen iddoo ofii jedhan malee iddoo Waaqayyoon isaan itti ergee fi barbaachisaa ta\u2019e oolaa hin jirani. Fakkeenyaaf, barsiistoonni afaan hawaasni beekuun akka barsiisan Waaqayyoon isaan qopheessee baadiyyaatti ergaman gara namoota kanaa deemuun barsiisuu otoo danda\u2019anii fi qabani, gara magaalaa qofa deemuun hawaasichi dubbii Waaqayyoo dhaga\u2019ee akka hin amannee fi hin fayyine taasiseera."}, {"text_idx": "#000077", "text": "Dhumarattii jiraattonni magaalaa Nanawee bu\u2019aa gaabbii fi sooma isaanii dhandhamatanii dheekkamsa hamaa sababa cubbuu isaaniitiin itti dhufee ture jalaa bahuu kan danda\u2019an cubbuu isaanii amananii waan itti gaabbanii fi hammeenya isaanii irraa deebi\u2019uuf kutatanii kaayyoodhaan waan soomaniifi dha. Kanaaf, soomanni keenya barsiifataan otoo hin taane cubbuu fi hammeenya Waaqayyo ittiin gadisiisaa jiraannee, rakkoo, dhibee, beela, du\u2019a, balaa fi k.k.f. akka nama dhuunfaatti, akka biyyaatti fi akka addunyaatti dhalli namaa ittiin adabamaa jiruuf fala argamsiisuu akka danda\u2019utti kan irratti kaayyeeffatame ta\u2019uu qaba. Sooma Nanawee kana yoo soomnu biyya Nanaweetiif osoo hin taanee rakkoo fi qorumsa fuula keenya dura dhaabatee jiru moo\u2019achuuf dha. Akkuma namoonni doonidhaan gara magaalaa Tarsees deemaa jiran \u201cAkka nu fayyisuuf ka\u2019ii gara Waaqayyootti nuuf kadhadhu, nuuf iyyi\u201d jedhanii Yoonaasitti kadhannaa isaanii dhiyeeffatan, nutis Waaqayyoon cubbuu keenyaa fi balleessa keenya ilaalee akka nun balleesineef akka nuuf dhiisuuf gara Waaqa keenyatti iyyuun, boo\u2019uun akka uummanni Nanawee badiinsa irraa oolfaman ibidda bara baraa irraa akka oolfamnuuf akka Kiristaanummaa keenyatti wantoota gochuu qabnu hunda raawwaachuun jaalalaa fi fedhii guutuudhaan soomnee araara /dhiifama/ Waaqaayyoo akka argannu eeyyamni Isaa nuuf haa ta\u2019u. Ameen!"}, {"text_idx": "#000079", "text": "Dhalli namaa bifaa fi fakkeenya Waaqayyootiin uumamee kabaja guddaadhaan gannata keessaa jiraachuu osoo qabuu abboommii Waaqayyoo cabsee karoora afuura xuraawaatiin waan gufateef,Addaamii fi ijoolleen isaa waggaa 5500 guutuu Waaqayyoo irraa gargar bahanii gara biyya lafaatti darbatamuudhaan garbummaa seexanaatiin gidiraa daangaa hin qabne simachaa turan"}, {"text_idx": "#000080", "text": "Addaam abboommii cabsee yakka yoo raawwate illee Waaqayyoon garuu ijoollee isaa dhiphina keessatti dhiisuu waan hin jaalanneef \u201cYaa addaam eessa jirta?\u201d Ser.Uum 3:9, jedhee waame. Addaam garuu \u201cGannata keessatti sagalee kee nan dhagahe; qullaa koos waanan ta\u2019eef nan sodaadhe,nan dhokadhes\u201d Ser.Uum 3:10, jechuudhaan Waaqayyo irraa adda bahuun kennaa isaa dhabanii hangam akka qullaa nama taasisu ragaa bahuudhaan qalbii isaa geeddarate"}, {"text_idx": "#000081", "text": "Abboonni fi Raajonni hedduunis ilmaan Addaam gara gannataatti akka deebi\u2019aniif kadhannaa fi sagada baay\u2019ee yoo taasisan illee, gaarummaan isaanii akka huccuu abaarsaatti lakkaa\u2019ame malee Addaamii fi ijoollee isaa iddoo kabaja isaanii kan duraatti isaan deebisuu akka hin dandeenye raajichi Isaayyaas \u201cHundi keenya akka baalaa harcaanee jirra,yakki keenya akka qilleensaa nu fudhate\u201dRaj.Isa 64:6,jedhee dubbateera."}, {"text_idx": "#000082", "text": "Qulqulluun Phaawuloos sababa cubbuu addaamiitiin duuti biyya lafaa kana hunda irra akka ture yeroo dubbatu\u201cCubbuun nama tokkoon gara addunyaa akkuma dhufe. Duutis karaa cubbuutiin akka gale, akkasumas namoonni hunduu cubbuu waan raawwataniif duuti nama hundumaa ni qaqqabe\u201dRoom 5:12, jechuudhaan nuuf mirkaneessa"}, {"text_idx": "#000083", "text": "Waaqayyos ilmaan isaa gara kabaja isaaniitti deebisuudhaaf \u201cilma ilma kee irraa dhaladheen si fayyisa\u2019 jechuudhaan Addaamiif waadaa waan galeef waadaa ijoollee Addaamiif taasifame guyyaa bilisummaa kana ijaan arganii; arjummaa waadaa sanaan taasifamtu qooddachuudhaaf hawwuun Raajonni hedduun imimmaan isaanii dhangalaasanii aarsaa dhiyeessanii gara Waaqayyootti kadhannaa taasisaa turan. Isa kanatu Sooma Raajotaa jedhama."}, {"text_idx": "#000084", "text": "Dhiifamni isaa kan baay\u2019ate, hammeenyi isaa kan fagaate Waaqayyo cubbuu jalaa ijoollee Addaam haguugee baraaruuf haadha isaa kan taate sanyii Qulqulleettii akka nuuf hanbise yeroo ifa baasu \u201cWaaqayyo Gooftaan Samii fi lafaa osoo sanyii nuuf hanbisuu baatee akka sadoom taanee akka gamoraas fakkaannee turre\u201dIsa1:9, jechuudhaan sanyii cubbuu daddarbaarraa bilisa taate haadha Gooftaa ta\u2019uuf qophoofte waa\u2019ee Dubaroo Maariyaamii Dubbata."}, {"text_idx": "#000085", "text": "Raajichi Isaayyaas abdii dhalachuu Gooftaa keenya Iyyasuus Kiristoo kana fageenyatti ilaaluudhaan \u201cDubroon dubrummaan ni ulfoofti, Ilma ni deessi, maqaa isaas Amaanu\u2019eel jettee ni yaamti\u201d Raj.Isa 7:14 jedhee akkuma ragaa bahetti,yeroo fi iddoon osoo isa hin daangessin Kiristoos Qulqulleettii Dubroo Maariyaam irraa dhalate maqaan isaa yaa ulfaatu!"}, {"text_idx": "#000087", "text": "Sooma Raajotaa:-Dhalachuu Gooftaa raajonni soomaa fi sagadaan eegaa waan turaniifSooma Addaam:-Waadaan fayyina Addaamiif galame kan itti raawwatame waan ta\u2019eefSooma Lallabaa:-Icciitiin Waaqayyo nama ta\u2019uu isaa bal\u2019inaan kan itti lallabamu waan ta\u2019eefSooma Gannoo:-Xumurri sooma kanaa dhalachuun Gooftaa kan itti kabajamu waan ta\u2019eefSooma Duuka Bu\u2019ootaa:-Duuka Bu\u2019oonni sooma dhaloota Kiristoosiitiin dura raajonni sooman kana isaanis yaadannoodhaaf irra deebi\u2019anii waan soomaniif"}, {"text_idx": "#000088", "text": "Soomni kun yeroo hundumaa sadaasa 15 eegalee muddee 29 kan xumuramu yommuu ta\u2019u,bara Yohaannis yoo ta\u2019e garuu phaagumeen jahaan(6\u2019n)waan ooltuuf muddee 28 kan hiikkatu ta\u2019uu isaa yaa\u2019ii Qulqulluu sinoodoosiitiin kan mirkaneeffamee fi kitaabilee mana amantaa keenyaa irratti baarraa\u2019ee kan argamu waan ta\u2019eef, seeraa fi ittiin bulmaata mana amantaa keenyaa hubannee dhaloota barsiisuun dirqama kiristaanummaa keenyaati."}, {"text_idx": "#000089", "text": "Soomni raajotaa sooma labsii miseensonni mana amantaa Ortodoksi Tawaahidoo Itiyoophiyaa soomanii sagaduudhaan karoora afuura xuraawaa moo\u2019ataanii lubbuu isaaniitiif galaa jireenyaa ittiin sassaabatani."}, {"text_idx": "#000091", "text": "Saba Kiristaanaa warreen biyya keessaa fi biyya alaa jiraattan hunduma keenyaaf! soomni kun kan hammeenyaa fi gidiraa qorumsa biyya lafaa ittiin moo\u2019annu, kan firii Afuurawaa keenya ittiin cimsannu, kan amantaa keenyaan cimnee hanga dhumaatti ittiin dhaabbannu akka nuuf ta\u2019u arjummaan Waaqayyoo, araarsummaan haadha keenya Qulqulleettii Dubroo Maariyaam, gargaarsii fi eeggumsi Ergamootaa nurraa adda hin bahin."}, {"text_idx": "#000092", "text": "Ulfaataa Fannoo Kiristoosiif haa ta\u2019u"}, {"text_idx": "#000093", "text": "\u201cWareega koo siif nan baasa.\u201d Faar. 65:14"}, {"text_idx": "#000094", "text": "Jalqabni dubbichaas akkami yoo jedhan! Abbaan ishee Qulqulluu Iyyaaqeemii fi haati ishee Qulqulleettii Haannaa jedhamu ture. Isaan kun akka sagalee Kitaaba Qulqulluutti, akka sirna abbootaatti, akka seera oriitiitti, ajajaa fi abboommii Waaqayyoo eeguudhaan kan jiraatan, Waaqayyoo fuuldurattis qajeelota kan turani dha. Haa ta\u2019u malee, jarreen kun firii gadameessaa(garaa) kan ta\u2019e dhala ykn daa\u2019ima hin qaban ture."}, {"text_idx": "#000096", "text": "Ijoolleen Waaqayyoo Iyyaaqeemii fi Haannaan qabeenya qabu, garuu dhala hin qabani; Qajeelummaa ykn Qulqullummaa qabu. Garuu dhala hin qabani; amantii qabu, garuu dhala hin qabani........ Waan nama ajaa\u2019ibu garuu dhala dhabuu isaaniitiin guyyaa tokkollee wal lolanii hin beekan, wal mufachiisanii hin beekan, Waaqayyo gaddisiisanii hin beekan, Waaqayyoottis gumgumanii hin beekan."}, {"text_idx": "#000098", "text": "Iyyaaqeemii fi Haannaan garuu, akkas hin turre. Dhala dhabne jedhanii wal hin jeeqne, gaa\u2019ela isaaniis hin abaarre, bultii isaaniis hin diigne, Waaqayyos hin ganne/ hin haalle. Abdiidhaan guyyaa tokko eegaa turan malee. Guyyaa dhala itti argatan! Waaqayyo hundumaa gochuu akka danda\u2019u amanuudhaanis akka Inni dhala isaanii kennuuf yaada tokkoon gara Isaatti boo\u2019aa turan. Yeroo hunda gara mana Waaqayyootti deemuudhaanis kadhachaa turan."}, {"text_idx": "#000099", "text": "Kadhannaan isaan imimmaan waliin gara Waaqayyootti dhiyeessan kunis wareega kan of keessaa qabu yoo ta\u2019u, wareegichis \u201cYoo ati dhala nuuf laatte nuti immoo deebifnee siif kennina\u201d kan jedhu ture. Waaqayyos kadhannaa fi wareega isaanii isa qajeelaa kana dhaga\u2019ee, bara boodaatti haadhasaa kan taatu mucaa Qulqullooftuu kan cubbuun Addaamii fi Hewaan irra hin jirre kenneef. Mucattiin kunis yeroodhaaf Iyyaaqeemii fi Haannaadhaaf kan keennamte yoo taateyyuu xumurrishee garuu sanyii Addaam hundaaf kan kennamte dha. Isheenis haadha keenya haadha Waaqayyoo Giiftii keenya Qulqulleettii Dubroo Maariyaamii dha. Waaqa Ishee nuuf kenneef galanni haa ta\u2019u. Ameen!"}, {"text_idx": "#000100", "text": "Egaa Haannaan kadhannaan ishee dhaga\u2019amee hagayya gaafa guyyaa torbaa mucaa kana Ulfooftee caamsaa gaafa guyyaa tokkoo deesse."}, {"text_idx": "#000101", "text": "Akka bartee ykn amaleeffannaa Ibirootaatti mucaan ykn daa\u2019imni tokko harma hodhuu kan dhiiftu dhalattee waggaa sadii booda waan ta\u2019eef, mucaan kunis ykn Giiftiin keenyas barteedhuma kanaan hanga waggaa sadiitti ykn hanga harma hodhuu dhiiftutti mana abbaa fi haadha ishee jiraatte."}, {"text_idx": "#000102", "text": "Waggaa sadii booda garuu, akkuma faarfatichi Daawiit \u201cKanan guyyaa rakkina kootti dubbadhe, isa hidhiiwwan koo dubbatan, wareega koos siifan baasa\u201d jedhe, Iyyaaqeemii fi Haannaanis wareega isaanii sana baasuuf, isa Waaqayyo irraa fudhatan deebisanii Waaqayyoof kennuuf, mucaa kana fuudhanii gara Mana Qulqullummaatti imalan."}, {"text_idx": "#000103", "text": "Akka achi ga\u2019aniinis luba yeroo sanaa kan ta\u2019e Zakkaariyaasitti wareega isaanii kennatan. Lubichis wareegni kun haaraa waan itti ta\u2019eef, haalli jireenya mucaa kanaa kan gara fuulduraas waan isa yaachiseef ykn uffanni ishee, nyaanni ishee, dhugaatiinshee waan isa yaaddesseef bilbila(dawalii) mana amantichaa bilbiluudhaan namoota yaafatee \u201cWaa\u2019een nyaata ishee naaf haa dubbatamu\u201d jedhee osoo inni dubbataa jiru, Ergamaan Waaqayyoo Faanu\u2019eeliin leemata warqii fi xoofoo warqiitiin nyaataa fi dhugaatii samii fidee dhufee ishee sooree ykn nyaachisee itti agarsiise. Zakkaariyaasis yeroo kana argu, \u201d erga dhimmi nyaata isheetii furmaata argateewoo haa teessu\u201d jedhee gara Mana Qulqullummaatti seensise."}, {"text_idx": "#000105", "text": "Ilaalaa; Mucattiin kun umurii ishee waggaa sadiitti haadhaa fi abbaa ishee irraa adda baatee Mana Qulqullumma keessa taa\u2019uuf carroomte. Ijoollee Waaqayyoo; Waaqayyo yeroo gara isaatti nama waamu umurii, bifa, qabeenya, eenyummaa, sanyii, aangoo, beekumsa hin ilaalu. Mana Isaa keessa akka jiraannuuf kan nu waame hanga dhumaatti mana Isaa keessa nu haa tursu."}, {"text_idx": "#000106", "text": "Amantiidhaan kan kadhannu hunda Waaqayyo akka nuuf kennu.Waan wareegne kamuu gaabbii tokko malee baasuu akka qabnu. Keessumattuu, waan guyyaa rakkinaa kenyaatti waadaa galle, osoo hin mamiin Waaqayyoof raawwachuu.Waaqayyo nama kamiinuu gara Isaatti waamuuf ulaagaan Inni barbaadu laphee cabaa qofa ta\u2019uu Isaa.Jireenyi Waaqayyoo wajjinii milkaa\u2019ina kan qabu ta\u2019uu Isaa hubannee kennaa gonkaa kan ta\u2019e Waaqayyoof dabarsinee of laachuudhaan Isa wajjin jiraachuu akka qabnu dha."}, {"text_idx": "#000107", "text": "Kadhannaan, eebbi ishee akkasumas arjummaan Ilma ishee hunduma keenya irra haa bulu. Ameen!"}, {"text_idx": "#000108", "text": "\u201c\u12c8\u12a2\u1275\u122d\u1235\u12d1 \u1270\u1240\u1265\u120e \u1290\u130d\u12f5 \u12a5\u1235\u1218 \u1260\u12a5\u1295\u1272\u12a0\u1201 \u1266 \u12a5\u1208 \u12a8\u1348\u120e\u1219 \u12a8\u1218 \u12ed\u1275\u1240\u1260\u1209 \u1290\u130d\u12f0 \u1218\u120b\u12a5\u12ad\u1275 \u12a5\u1295\u12d8 \u12a2\u12e8\u12a0\u121d\u1229\u1361\u1361 Keessummoota simachuu hin dagatinaa haala kanaan namoonni tokko tokko osoo hin beekin Ergamoota simatanii jiruutii\u201d Ibro. 13:2"}, {"text_idx": "#000110", "text": "Guyyaa kanatti kan yaadatamu hangafoota Ergamootaa torban keessaa tokko kan ta\u2019e yaadannoo Ergamaa Qulqulluu Rufaa\u2019eelii yommuu ta\u2019u ayyaanni yaadannoo guyyaa kanas qabiyyee armaan gadii kanneen kan of keessaa qabu dha."}, {"text_idx": "#000111", "text": "Gosa Niftaaleem jedhamu keessaa kan dhalatee fi biyya Faarsi bittaa kolonummaa mooticha Silminaasoor jala kan ture namichi maqaan isaa Xoobiit jedhamu tokko ni ture. Haati manaa isaa Haannaa jedhamti. Ilma tokkicha Xoobiyaan jedhamu qabu ture. Obboleessi Xoobiit immoo Raagu\u2019eel jedhama. Haati manaa Raagu\u2019eel Adinaan jedhamti. Raagu\u2019eelis mucayyoo Saaraa jedhamtu qaba ture. Mootichi Silminaasoor Xoobiit waan jaalatuuf aangoo isaaf kennee yoo turellee, Silminaasoor du\u2019ee yeroo mootichi Sanaakireem jedhamu muudamutti Xoobiit aangoo irraa akka bu\u2019u taasifame. Afuurri xuraawaan Asmaandiyoos jedhamu mucayyoo Raagu\u2019eel Saaraa kan jedhamtu kana irra buluudhaan abbaa warraa 7 ishee jalaa ajjeesee ture."}, {"text_idx": "#000113", "text": "Xoobiyaanis qurxummicha qabee erga qaleen booda tiruu fi hadhooftuun maaliif barbaachisa? jedhee Ergamicha gaafate. Innis nama afuurri xuraawaan irra bule fayyisuu akka danda\u2019u itti hime. Osoo karaa deeman Ergamichi har\u2019a mana nama Raagu\u2019eel jedhamuu tokkotti waliin bulla. Innis mucayyoo Saaraa jedhamtu qaba, isheenis akka haadha manaa kee taatuuf ani abbaa ishee nan gaafadha jedhee yeroo Ergamaan Rufaa\u2019eel itti himu, Xoobiyaan immoo kanaan dura namoonni Saaraa fuudhan 7 akka du\u2019an waan beekuuf anis yoon ishee fuudhee du\u2019e maatii koo namni gargaaru hin jiru jedhee sodaate."}, {"text_idx": "#000114", "text": "Haa ta\u2019u malee, booda dubbiin Ergamichaa waan itti toleef afuura xuraawaa isheerra bulee namoota ajjeesaa ture kana hadhooftuu qurxummii sanaan isheerraa baasuu akka danda\u2019u laphee guutuudhaan waan amaneef gara mana Raagu\u2019eel deemanii achi bulan. Kanaan booda Raagu\u2019eelis yeroo Xoobiyaa argetti ilma obboleessa isaa akka ta\u2019e hubatee gammachuudhaan simate. Erga wal baranii yaada wal jijjiiraniin booda Xoobiyaan akka Saaraa fuudhee haadha warraa taasifatu murteessani. Xoobiyaanis kadhannaa taasisee hadhooftuu qurxummii sana yeroo itti aarsu afuurri xuraawaan Asmaandiyoos jedhamu isheerraa bahee gaa\u2019elli isaaniis eebbifame."}, {"text_idx": "#000115", "text": "Raagu\u2019eel qabeenya isaaniif kennee gara biyya isaaniitti isaan gaggeesse. Yeroo Xoobiit bira gahan Xoobiit ijaan waan hin agarreef ilma isaa simachuuf osoo jedhuu lafarratti kufe. Ilmi isaa Xoobiyaanis hadhooftuu fidee dhufe sana yeroo ija abbaa isaatti dibu Xoobiit ijji isaa banamee ilaaluu jalqabe. Yeroo kana irraa jalqabee nama fakkaatee isaan wajjiin deemaa kan ture sun, \u201cAni kadhannaa namootaa gara samiitti kanan ol Baasu Ergamaa Rufaa\u2019eli dha\u201d jedhee yeroo isaanitti dubbatu hundi isaanii gara lafaatti kufanii isaaf sagadan. Kunis wanta haaraa osoo hin taane akkuma abboonni keenya kanneen akka Iyyaasuu Ergamootaaf sagaduu isaanii kan mirkaneessu dha. Iyya 5:14"}, {"text_idx": "#000116", "text": "\u201cKeessummoota simachuu hin dagatinaa haala kanaan namoonni tokko tokko osoo hin beekin Ergamoota simatanii jiruutii\u201d Ibro. 13:2 jedhamee akka barreeffamee Xoobiyaanis Ergamaa Ruufa\u2019eel ergamaa Waaqayyoo ta\u2019uu isaa osoo hin beekin isa simatee isa waliin akka Ergamichi ajajetti deemuun, waan Ergamichi ajajes fudhachuu isaatin eebbifamee jira. \u201cErgamaan Waaqayyoo naannawa warreen isa sodaatanii ni qubata, isaanis ni oolcha\u201d Faar. 33/34:7, jedhamee akkuma barraa\u2019e ergammoonni Waaqayyoo yeroo gidiraa keenyaa nu gargaaruudhaaf Waaqayyo biraa ni ergamu, labooba ibiddaa keessaa nu baasu, hammeenyaa fi gidiraa biyya lafaa kana irraa nu baraaru."}, {"text_idx": "#000119", "text": "\u201cOrtodoksummaa isaanii qofaan haala suukaneessaa ta\u2019een gajaraadhaan ni qalaman, qoncooradhaan ni muraman, meeshaa qara qabuu fi albeedhaan ni waraanaman, meencadhaan ni kukkutaman, uleedhaan rukutamanii dhagaadhaan tumamanii du\u2019an, reeffi isaanii karaa irra harkifamuudhaan gidirfamaa oole, qaamni isaanii kan guyyoota hedduuf iddoo adda addaatti kufee tures garaa bineensotaatiif qallaba ta\u2019e, dubartoonni ijoollee isaanii, abbaa isaanii fi abbaa warraa isaanii fuulduraatti ni gudeedaman, manni, qabeenyi isaan waggoota hedduuf itti dadhaban qo\u2019annaa fi eerumsaan addaa bahuudhaan erga saamameen booda kan hafe gaazii (boba\u2019aa) irratti firfirfamuudhaan ibiddaan gubatee barbadaa\u2019e, namoonni mana isaanii hoo\u2019aa keessaa buqqa\u2019anii dukkana gannaa mana awwaalaa fi galma dallaa Mana Amantaa keessatti argamu keessatti, dhaabilee mootummaa gara garaa, akkasumas mana namoota dhuunfaa keessatti dheessanii dabarsuudhaaf dirqamanii jiru, dhibbaa hawaasummaa fi xiin-sammuutiif saaxilamanii jiru.\u201d jechuudhaan dhugaa jiru dhiyeessite."}, {"text_idx": "#000134", "text": "Gargaarsi Waaqayyoo nurra adda hin bahin!"}, {"text_idx": "#000137", "text": "\u201c\u12a0\u121b\u1295 \u12a0\u121b\u1295 \u12a5\u1265\u1208\u12ad\u1219 \u12a8\u1218 \u1275\u1260\u12ad\u12e9 \u12c8\u1275\u120b\u1205\u12c9 \u12a0\u1295\u1275\u1219\u1364 \u12c8\u12d3\u1208\u121d\u1230 \u12ed\u1275\u134c\u1223\u1215\u1364 \u12c8\u12a0\u1295\u1275\u1219\u1230 \u1270\u1283\u12dd\u1291\u1364 \u12c8\u1283\u12d8\u1295\u12ad\u1219 \u134d\u1225\u1210 \u12ed\u12a8\u12cd\u1290\u12ad\u1219\u201d \u12ee\u1210 16:20"}, {"text_idx": "#000140", "text": "Manni amantaa miidhaa kana akkuma dhageesseen waxabajjii 24 bara 2012 sinodoosii dhaabbataadhaan ibsa gaddaa baaftee jirti, biyya keessaa biyya alaatti gaddaa fi kadhannaadhaan gara Waaqayyootti iyyachuudhaan turte, qaamonni mootummaa kanneen dhimmi ilaallatus warreen badii raawwatan hin obsinu, haqa barbaachisaa ta\u2019e ni kennina, namoota miidhamaniif beenya ni laanna jedhanii waadaa galan raawwachuu isaanii obsaan eegdee turte, ta\u2019us qaamoleen kunneen lammiilee dursanii miidhaa irraa ittisuu fi eeguu, haqa labsuu, namoota miidhaman haala sirriitiin beenyaa laachuuf itti gafatamummaa isaanii yeroodhaanii fi gahumsaan yommuu isaan bahan manni amantaa hin argine."}, {"text_idx": "#000142", "text": "Sagantaa koreen guddaan kuni baaseen hojii jalqabaa kan taasise naannolee dhiibaan irratti raawwatame tokko tokkoon adda baasudhaan adeemsa miidhamtoota jajjabeessuu fi ragaa funaanuu ture, Eebbifamtoonni Hangafoota Phaaphaasotaa, jaarsonni biyyaa, waldaaleen afuurawoo fi miidiyaalee qunnamtii hedduu dabalatee Jilli (\u120d\u12a1\u12ab\u1295) 260 kan keessatti hirmaatan deemsi kun naannolee miidhaaa cimaan irra gahe keessaa aanaalee 25 kan of keessaa qabu kutaa lallabaa 6 keessatti argaman kan haguugeedha."}, {"text_idx": "#000148", "text": "Kabajamtoota miidhamtoota amantoota ijoollee afuurawoo keenya;"}, {"text_idx": "#000149", "text": "Miidhaan kan isin irra gahee fi yeroo ammaa kanatti galma Mana Kiristaanaa fi mana jireenyaa mana nama dhuunfaa jalatti walitti qabamtanii akka jirtan ni beekkama. Kun waa\u2019ee amantaa keessan ishee qajeeltuuf jettanii gidiraan fudhattan galmee Wareegamtoota Mana Kiristaanaa keenyaa irratti qalama warqiin barreeffamee kan jiraatuudha. Hamoota fuulduratti maa\u2019itaba kiristaanummaa keessaniif amanamtanii jabina agarsiistanii fi aarsaa kanfaltaniin birmaadummaa fi tokkummaa biyya keessanii oolchitanii jirtu, birmadummaa Mana Kiristaanummaa keessaniif raggaasistanii jirtu. Kunis dhalootaaf fakkeenya ta\u2019ee dubbatamaa kan jiraatu ta\u2019uu isaatiin Manni Kiristaanaa isaanitti boontee jirti. Gara fuulduraattis Itiyoophiyaanonni hundii fi Ortodoksoonni hundi waan isin barbaachisu hundaan isin waliin dhaabbatu, qofaa keessan akka hin jirre Manni Kiraastaanaa isiniif mirkaneessiti. Gidiraa har\u2019a isin irra gaheen hammeenya kan isin irraan gahan har\u2019aaf haa gammadanis yeroodhaa yerootti haqa seeraan uffattanii imimmaan keessan akka qooruu fi gaddi keessan gammachuutti akka jijjiramu manni kiristaanaa ni amanti."}, {"text_idx": "#000153", "text": "Karaa biraatin afuura waliin ta\u2019uutiin, miidhaan Ortodoksoota irra gahe isinitti dhagahamee, miidhaa kana abaaruun miiltoo keenya ta\u2019uu keessan ibsaa fi deegarsa garaa garaatin kan agarsiistan Manneen Kiristaanaa Ortodoksii Addunyaa, Manni Kiristaanaa Ortodoksii Itiyoophiyaa galata isiniif dhiyeessiti"}, {"text_idx": "#000155", "text": "Waaqayyo biyya keenyaa fi addunyaadhaaf nageenya, uummata keenyaaf tokkummaa, ijoollee keenya kan hamminaan ajjeefaman boqonnaa lubbuu fi Mana Amantaa keenyaaf jajjabina akka nuuf kennu ni kadhanna."}, {"text_idx": "#000158", "text": "Kiristaanota sababa Ortodoksummaa isaaniitiin hamminaan buqqa\u2019an gargaaruu fi deebisanii dhaabuuf"}, {"text_idx": "#000160", "text": "Odeeffannoowwan bu\u2019uurawoo Waa\u2019ee Waldaa Qulqullootaa"}]